钦定古今图书集成/历象汇编/历法典/第097卷 > 进浑仪表 张说
## 钦定古今图书集成/历象汇编/历法典/第097卷 > 进浑仪表 张说

臣闻“迎日授时，莫先于历象；先天成务，必归于制作。
伏惟开元神武皇帝陛下建中立极，纬武经文，至德
难名，神功莫测。于是定历成岁，立象考天，绍唐尧钦
若之典，继虞舜璿玉之义，上皇能事，于斯备矣。臣书
院先奉敕造游仪，以测七曜盈缩，去年六月造毕进
奏，又承恩旨，更立浑仪。”臣等准敕，令左卫率府长史
“梁令瓒检校创造。于是博考传记，旧有张衡、陆绩、王
蕃、钱乐之等，并造斯器。虽浑体有象，而不能运行，事
非经久，旋亦毁废。臣今按据典故，铸铜为仪，圆以象
天，使得俯察。”上具列宿赤道周天度数，注水激轮，令
其自运。一日一夜，天转一周。又别立二周轮，络在天
外，缀以日月，令得运行。每转一匝，日“行一度，月行十
三度十九分度之七，凡二十九转有馀而日月会，三
百六十五转而行匝。仍置水柜以为地平，令仪半在
地上，半在地下，晦明朔望，不差毫发。又立二木人于
地平之上，前置钟鼓以候辰刻，每一刻则自然击鼓，
每一辰则自然撞钟。”皆于柜中各施轮轴，钩键交错关锁相持，转运虽同，而迟速各异。周而复始，循环不
息。阴阳不能逃其数，分至不能隐其时。究天地之干
运，极乾坤之变化，斯皆上“禀圣谟，傍获神助。臣等愚
思，非所能及。望录付史馆，宣示百寮，使知告成之功，
迥超前古。无任懃恳之至，谨随表上进以闻。”